ธปท.ฯเผยทุนสำรองประเทศเพิ่ม 2,100 ดอลลาร์
ธปท.เผยทุนสำรองฯเพิ่ม 2,100 ล้านเหรียญสหรัฐฯ อยู่ที่ระดับ 1.740 แสนล้านเหรียญสหรัฐฯ คาดเป็นผลจากการดูแลค่าเงินบาทไม่ให้ผันผวนของธปท.
22 มิ.ย. 2555

ธปท.เผยทุนสำรองฯเพิ่ม 2,100 ล้านเหรียญสหรัฐฯ อยู่ที่ระดับ 1.740 แสนล้านเหรียญสหรัฐฯ คาดเป็นผลจากการดูแลค่าเงินบาทไม่ให้ผันผวนของธปท.
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 15 มิ.ย. ปีนี้ อยู่ที่ระดับ 1.740 แสนล้านเหรียญสหรัฐฯ หรือประมาณ 5.485 ล้านล้านบาท เพิ่มขึ้น 2,100 ล้านเหรียญสหรัฐฯ หรือประมาณ 6.657 หมื่นล้านบาท หากคิดอัตราแลกเปลี่ยนปัจจุบันที่ระดับ 31.70 บาทต่อเหรียญสหรัฐฯ จากสัปดาห์ก่อนหน้าที่ระดับ 1.719 แสนล้านเหรียญสหรัฐฯ หรือประมาณ 5.464 ล้านล้านบาท 
ขณะที่ ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 3.17 หมื่นล้านเหรียญสหรัฐฯ ลดลงเล็กน้อยจาก 3.24 หมื่นล้านเหรียญสหรัฐฯ ส่งผลให้ฐานะทุนสำรองสุทธิในปัจจุบันอยู่ที่ระดับ 2.057 แสนล้านเหรียญสหรัฐฯ 
ทั้งนี้ สาเหตุที่ทุนสำรองฯเพิ่มขึ้นน่าจะเป็นเพราะธปท.มีการเข้าดูแลค่าเงินบาท ด้วยการเข้าซื้อเงินเหรียญสหรัฐฯทันทีในตลาด(Spot)เข้าสะสมในทุนสำรองฯ เพื่อดูแลไม่ให้ค่าเงินบาทผันผวนมากนัก อย่างไรก็ตามการเคลื่อนไหวของเงินบาทในช่วงนี้เริ่มกลับมาอ่อนค่ามากขึ้น โดยอยู่ที่ระดับประมาณ 31.70 บาทต่อเหรียญสหรัฐฯ
ด้านนักค้าเงินธนาคารกรุงเทพฯ กล่าวว่า ขระนี้เงินบาทเคลื่อนไหวอยู่ที่ระดับ 31.77-31.88 บาทต่อเหรียญสรัฐฯ ปรับอ่อนค่าลงเล็กน้อยจากที่เปิดตลาดในช่วงเช้าที่ระดับ 31.75 – 31.84 บาทต่อเหรียญสหรัฐฯ ดดยเงินบาทมีทิศทางอ่อนค่า คาดว่าจะเคลื่อนไหวทะลุกรอบ 31.90 บาทต่อเหรียญสหรัฐฯได้ เนื่องจากความไม่เชื่อมั่นในเงินยูโรและนักลงทุนหันไปถือลงทุนในสกุลเงินเหรียญสหรัฐฯที่คิดว่าเป็นสินทรัพย์ที่ปลอดภัย อย่างไรก็ตามยังต้องติกตามการประชุมของกลุ่มรัฐมนตรีสภาพยุโรปในที่จะมีผลต่อการเคลื่อนไหวของค่าเงินบาทในช่วงค่ำวันนี้ด้วย